Imbiit ni Rilo Bedo
(Maudi iti dua a paset)
KAMALMANNA, rinantadak da Roselily, Beverly ken Glaizel iti garden a yanko nga agpagpagut kadagiti ruot. Kalkalpas ti maudi a period. Grade 9-da met laeng ngem sabali laeng ti section-da.
“Apay?” inamadko ta saandak met nga adviser tapno ibagada kaniak nga awan ti floorwax wenno ni Kuarog wenno Kuanang ket saan a tumultulong iti panagdalusan.
“Nakitam gayamen ‘diay naisurat iti pader, sir,” inrugi ni Beverly. “Ammomi no asino ti akin-aramid.”
“Asino?” magagaranak a nagsaludsod. Naisardengko ti ar-aramidek.
“Basaem daytoy, sir,” inyawat ni Roselily ti selponna.
PANOOOTTTT KANG TITCR KA. PKLMERO!!!!! BUHAY MO PKLAMAN M!
Richmond ti nakanagan a nagtaudan ti text. Permi ket ngata a pungtot wenno suronna idi iteksna dayta ta naka-capital letter pay!
Napangilangilak. Ngem diakon impalubos nga agpungtotak. Siakto met laeng ti marigatan. Pinagkalmak lattan ti riknak.
“Agyamanak iti imporma-sion,” kinunak kadakuada.
“Okey laeng, sir,” kinuna ni Glaizel. “Kinapudnona, saan laeng a ni Roselily ti nakaawat kadayta a text. In-GM ni Richmond kadagiti gagayyemna nga agbasbasa ditoy Cabaybay West National.”
Napasanamtekak laengen.
Pinaayabak a dagus ni Richmond. Kinasaritak iti mini-gym nga abay ti room-da.
Ngem natangken ti ulona. Inlibakna nga aramidna ti naisurat.
“Adda la ngaruden text-mo a nabasak,” kinunak. Imbagak a nakitak dagiti in-GM-na.
Nagbiragsot. “Pabpabasolennak ketdin, sir!” kinunana. “Saanmo met a nakita! Adiay text, saan met a sika ti ibagbagak didiay!”
Rimmasuken ti darak. “Kayatmo a sawen, nairanrana laeng dagiti pasamak?”
“Ammok pay!” awanen ti panagdayawna.
Lipakek la koma ngem nakapatpatak iti mugingko ti child protection policy.
“Kayatko a kasarita dagiti nagannakmo inton bigat, Richmond,” kinunak laengen. “Urayek ida iti first period a bakantek.”
“Dida masango!” kinunana ket tinallikudannakon.
Sinarunok. Saanko a binugkawan tapno di makadlaw dagiti adda iti aglawlaw nga ubbing. Ngem darasna a sinakayan ti motorsiklona idi makaruar iti ruangan. Nakaparking ngamin daytoy iti bangir ti kalsada a sirok ti barakbak.
“Agurayka man, Richmond,” kinunak met laeng iti naalumamay a timek tapno saan pay a pumanaw.
Ngem dinak impangag. Pinaburborna ketdi ti motorsiklona ket insiweten a pimmanaw. Apagisu met nga ag-bell. Panagaawiden. Imbilinko laengen kadagiti ubbingmi a kaarruba da Richmond a masapul a makasaritak dagiti dadakkel daytoy. Saan la ketdi nga idanon ni Richmond ti nasaok kenkuana.
Ngem nadamagko laengen iti kabigatanna a nadisgrasia ni Richmond. Nakapaatal iti aso idi agawid idi malem-kalman.
“Naan-ano ngarud?” inamadko.
“Okey kano metten, sir,” kinuna ni Denis a kaarrubana. “Ngem nayarado ‘diay nga-tuen ti mugingna. ‘Ton agimbag, sigurado a pultak ti labasna!” Bangbangir ti isemna.
Naasianak. Nalagipko ti insuratna iti pader: Kukkok…
Inkeddengko a sarungkarak inton malem.#
luo_Latn ilo_Latn ilo_Latn ilo_Latn ilo_Latn ilo_Latn ilo_Latn tgl_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn